CELEX: 62014CN0529
Language: sk
Date: 2014-11-24 00:00:00
Title: Vec C-529/14: Návrh na začatie prejudiciálneho konania, ktorý podal Finanzgericht Hamburg (Nemecko) 24. novembra 2014 – YARA Brunsbüttel GmbH/Hauptzollamt Itzehoe

23.2.2015   
            
            
               SK
            
            
               Úradný vestník Európskej únie
            
            
               C 65/20
            
         Návrh na začatie prejudiciálneho konania, ktorý podal Finanzgericht Hamburg (Nemecko) 24. novembra 2014 – YARA Brunsbüttel GmbH/Hauptzollamt Itzehoe
   (Vec C-529/14)
   (2015/C 065/30)
   Jazyk konania: nemčina
   
      Vnútroštátny súd, ktorý podal návrh na začatie prejudiciálneho konania
   
   Finanzgericht Hamburg
   
      Účastníci konania pred vnútroštátnym súdom
   
   
      Žalobkyňa: YARA Brunsbüttel GmbH
   
      Žalovaný: Hauptzollamt Itzehoe
   
      Prejudiciálne otázky
   
   
               1.
            
            
               Bráni článok 1 smernice 2003/96/ES (1) oslobodeniu členského štátu od dane vzťahujúcemu sa na energetické výrobky, ktoré sú používané na termické spracovanie emisií, alebo sa táto smernica podľa jej článku 2 ods. 4 písm. b) druhej zarážky na tieto energetické výrobky neuplatňuje, pretože používanie na účely termického spracovania emisií je iný druh používania, než je používanie ako vykurovacie palivo alebo motorové palivo, a preto v ich prípade ide v zmysle tohto ustanovenia o dvojité používanie energetických výrobkov?
            
         
               2.
            
            
               Je oslobodenie od dane v prospech energetických výrobkov, ktoré sú používané na termické spracovanie emisií, prípadne prípustné len vtedy, ak sú v rámci termického spracovania emisií používané aj ako surovina, základný materiál alebo pomocný materiál pre výrobok vznikajúci pri spracovaní emisií?
            
         
               3.
            
            
               Je oslobodenie od dane v prospech energetických výrobkov, ktoré sú používané na termické spracovanie emisií vylúčené, ak tepelná energia uvoľnená pri spracovaní emisií je čiastočne používaná aj na účely vykurovania, resp. sušenia? Uplatňuje sa toto vylúčenie prípadne aj vtedy, ak sa na kúrenie alebo sušenie vyžaduje menej energie, než je energia prítomná v emisiách a uvoľnená pri ich termickom spracovaní?
            
         
      (1)  Smernica Rady 2003/96/ES z 27. októbra 2003 o reštrukturalizácii právneho rámca spoločenstva pre zdaňovanie energetických výrobkov a elektriny (Ú. v. EÚ L 283, s. 51; Mim. vyd. 09/001, s. 405).